屢雪二麥可望喜而作歌
作者：陸游
朝代：宋

paragraphs: 苦寒勿怨天雨雪，雪来遺我明年麥。
三月翠浪舞東風，四月黄雲暗南陌。
坐看比屋騰歡聲，已覺有司寛吏責。
腰鎌丁壯傾閭里，拾穗兒童動千百。
玉塵出䃺飛屋梁，銀絲入釜須寛湯。
寒醅發劑炊餅裂，新麻壓油寒具香。
大婦下機廢晨織，小姑佐庖忘晚粧。
老翁飽食笑捫腹，林下擊壤歌時康。